LEE PRECISION LEE SETS 375 H&H Mag Collet 2-Die Neck Sizer Set - Brownells Danmark
Die Style: 2-Die Set Patron: 375 H&H Magnum ‘Vroue verf soldaat ná kuiertjie in kroeg’ | News24
‘Vroue verf soldaat ná kuiertjie in kroeg’
Twee vroue het skuld beken op ’n aanklag van saakbeskadiging vir die vandalisering van die soldatestandbeeld op Uitenhage se Markplein.
Uit hul pleitverduideliking het dit aan die lig gekom dat hul verfwerk met ’n “hoë elmboog” gedoen is.
Vuyokazi Voxeka (29) en Nombulelo Mkwena (28) is in Junie – twee dae nadat dié standbeeld met wit verf bemors is – aangekeer. Hul ‘handtekening,’ “Lebo and Vuvu”, is in groot wit letters op die plaveisel voor die standbeeld geverf.
Hulle is tot 30 maande tronkstraf, opgeskort vir 5 jaar, én 250 uur se gemeenskapsdiens (skoonmaakdienste) deur landdros John Montgomery gevonnis.
Tydens die twee verdagtes se pleitverduideliking in die Uitenhage-landdroshof het hulle verduidelik dat hulle op die dag van die voorval die wit verf gaan koop het om Voxeka se huis te verf. Op pad terug huis toe het hulle, verf in die hand, eers in ’n kroeg gekuier.
Albei het verder erken dat hulle onder die invloed van drank was toe hulle ná die kuier huis toe stap. By die soldatestandbeeld wou hulle sien hoe die kleur van hulle verf lyk, en het dit toe op die standbeeld getoets.
Landdros Montgomery het Voxeka en Mkwena op die aanklag van saakbeskadiging skuldig bevind. Montgomery het ook genoem dat sake vir die ontsiering van ’n standbeeld nie gereeld in sy hof voorkom nie.
Denver Booysen, staatsaanklaer, het dit onder die aandag van die landdros gebring dat dié voorval gedurende ’n tydperk plaasgevind het toe verskeie standbeelde reg oor die land met verf en vandalisme geteiken is.
“Standbeelde word opgerig om helde te vereer. Mense wat ’n standbeeld skend, is oneerbiedig teenoor die land en die helde van die land,” het landdros Montgomery aan Voxeka en Mkwena gesê.
Hulle is hierna na die Uitenhage-polisiekantoor geneem waar hulle dadelik die moue moes oprol om met hul gemeenskapsdiens en skoonmaakwerk te begin